VC 4000
VC 4000 — 8 ბიტიანი მეორე თაობის სახლის ვიდეო თამაშების კონსოლი, შექმნილი და გამოცემული გერმანული კომპანია Interton-ის მიერ 1978 წლის ნოემბერში გერმანიაში. ითვლება ამ რეგიონში შექმნილ და გამოცემულ პირველ და უკანასკნელ კოსნოლად, მაგრამ არსებობს უამრავი პროგრამულად თავსებადი სისტემა ბევრ ევროპულ ქვეყანაში. კონსოლი ჯერ კიდევ 1974 წელს შეიქმნა, მაგრამ გამოიცა ოთხი წლის შემდეგ. მანამდე კომპანია Interton-ს უკვე გამოცემული ჰქონდა „Pong“-ის მაგვარი ლიცენზირებული სისტემები, მაგალითად, როგორიც არის Interton 3001. VC 4000 გამოიყენებდა Signetics 2650A-ის ცენტრალურ პროცესორს და 4კბ ოპერატიულ მეხსიერებას. თან მოჰყვებოდა 12 ღილაკიანი ორი ცალი კონტროლერი, ხოლო კონსოლზე განთავსებული იყო ოთხი დამატებითი ღილაკი — ჩართვა/გამორთვის, reset-ის (გადატვირთვა), select-ის (არჩევა) და start-ის (დაწყება). ძირითად მედია საშუალებად მოიხმარდა სათამაშო კარტრიჯებს. დღემდე უცნობია, შექმნა თუ არა კომპანია Interton-მა ეს კონსოლი საკუთარი საავტორო უფლებების ფარგლებში, ან შესაძლოა გაყიდა კიდევაც მისი წარმოების უფლება, მაგრამ ფაქტია, რომ მოაგვიანებით ბევრმა უცხოურმა კომპანიამ შეიმუშავა VC 4000-ის კლონები. მაგალითისთვის, კომპანია Grundig-მა ბრიტანეთში გამოუშვა VC 4000-თან სრულად თავსებადი სისტემა Grundig Superplay Computer 4000, აგრეთვე შეიქმნა Haminex HMG 7900, Radofin 1292, Audiosonic 1292 და სხვა. თუმცა ყველა კონსოლი არ არის ერთმანეთთან თავსებადი კარტრიჯის სლოტის ფორმისა და ზომიდან გამომდინარე, თუმცა პროგრამულად ყველა თავსებადია. არსებობის ისტორიაში VC 4000-ზე 40 დაგეგმილი თამაშიდან გამოვიდა 37, რომელთა სათაურიც ყოველთვის იწყებოდა „Cassette“-თი და ნომრით, (მაგალითად, Cassette 17 — Circus), ყოველი მათაგანი შექმნა და გამოაქვეყნა Interton-მა. დღესდღეობით ხელმისაწვდომი არის სხვადასხვა სახის ემულატორები, რისი მეშვეობითაც შესაძლებელია VC 4000-ის თამაშების გაშვება თანამედროვე პერსონალურ კომპიუტერებსა და სათამაშო კონსოლებზე.